B. Bugár, podpredseda NR SR: (2005-01-19):
Nasleduje teraz prvé čítanie o návrhu poslanca Národnej rady Slovenskej republiky Jozefa Hurbana na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov (tlač 987). Dávam teda slovo pánovi poslancovi Hurbanovi, nech sa páči. J. Hurban, poslanec: Ďakujem pekne. Vážený pán predsedajúci, ctené kolegyne a kolegovia, v súlade s rokovacím poriadkom predkladám vám návrh na vydanie zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov. Dovoľte mi, ctené kolegyne a kolegovia, aby som vás stručne oboznámil s dôvodmi, ktoré ma viedli k predloženiu tohto návrhu zákona. Samozrejme, všetci vieme, že 19. novembra 2004 postihla náš národný symbol a prírodný klenot Vysoké Tatry obrovská veterná smršť, ktorá v priebehu niekoľkých hodín totálne zmenila obraz našich malých veľhôr. Desiatky, stovky, ba až tisíce rokov budovaný ekosystém bol veľmi citeľne zasiahnutý. Štvrtina lesa leží, ďalšia štvrtina lesa vo Vysokých Tatrách je veľmi silne poškodená. Vysoké Tatry také, aké ich máme všetci uchované v pamäti, nejestvujú. Chcem pripomenúť, že obraz sprostredkovaný médiami je v skutočnosti oveľa horší a smutnejší. Stromy, ktoré veterná smršť nevytrhla s koreňmi, a tých je absolútna väčšina, sú polámané ako zápalky. Napríklad v Starom Smokovci a v jeho blízkom okolí sú obrovské plochy, na ktorých nezostal stáť ani jeden starší strom. Lesné cesty a turistické chodníky, ktoré slúžili na prechádzky a oddych nielen pre turistov, ale aj pre obyvateľov podhoria, sú totálne zničené. Pre nás, ktorí žijeme na podhorí alebo priamo vo Vysokých Tatrách, nie sú Vysoké Tatry iba národným symbolom. Majú pre nás oveľa väčšiu hodnotu, pretože sú súčasťou nášho každodenného života. To, čo sa vo Vysokých Tatrách 19. novembra minulého roku stalo, zasiahlo do života Slovenska oveľa viac, než si dnes pripúšťame. Vysoké Tatry dramaticky zmenili svoju tvár, a to nielen estetickú. Vysoké Tatry potrebujú pomoc. A hoci tej sa im v posledných týždňoch dostalo nielen doma, ale aj v zahraničí, nestačí to. To, čo Vysokým Tatrám najviac chýba, samozrejme, okrem dostatku financií, je zmysluplná koncepcia ich ďalšieho rozvoja. Ako konštatoval istý denník, vo výbore na obnovu Vysokých Tatier je pol vlády. Áno, je to tak. Z 12 členov výboru je 8 členov vlády. Súhlasím s konštatovaním tohto denníka, že ustanovenie sa politikov a štátnych úradníkov do komisie bez vyváženej účasti odborníkov a zástupcov environmentálnych organizácií evokuje kumuláciu funkcií či nedemokratické uplatňovanie moci. Vysoké Tatry sú národným bohatstvo nás všetkých, aj keď to v posledných rokoch zďaleka tak nevyzerá, a je našou povinnosťou uchovať toto bohatstvo aj pre budúce generácie. K predloženiu tohto návrhu zákona ma naozaj viedla úprimná snaha Tatrám pomôcť. Zákon rieši problém akcelerácie finančných a vecných darov na obnovu zničených oblastí Vysokých Tatier. Táto úprava zákona reaguje na mimoriadnu situáciu spôsobenú prírodnou katastrofou. Samozrejme, považujem za špecifickú úpravu, ktorá sa síce vymyká z koncepcie samotného zákon, ale ktorá sleduje jediný cieľ – pomôcť pri obnove krajiny, v odstraňovaní škôd a prinavrátení pôvodného ekosystému vo Vysokých Tatrách. Ten zákon je veľmi jednoduchý. Je tvorený dvomi základnými článkami: V tej prvej časti v § 11, ktorý nesie názov Nezdaniteľné časti základu dane, sa 1. odsek rozširuje o nové písmeno c) v znení, ktoré všetci poznáte: „suma zodpovedajúca výške peňažných darov alebo vecných darov poskytovaných mestu Vysoké Tatry na odstránenie následkov živelnej pohromy z 19. novembra 2004 a na obnovu postihnutých oblastí Vysokých Tatier najviac vo výške 5 % zo základu dane dosiahnutého v zdaňovacom období“. A, samozrejme, v logickej súvislosti s uvedeným sa zároveň § 14 dopĺňa o § 14a „Nezdaniteľná časť základu dane“, ktorý je prakticky totožný so znením predchádzajúceho odseku. V čl. 2 sa navrhuje účinnosť zákona zverejnením v Zbierke zákonov. Ctené kolegyne a kolegovia, dovoľte mi, aby som sa ešte veľmi krátko vyjadril k stanovisku ministerstva financií, ktoré uvádza, že ak by sa uplatnil tento zákon, samozrejme, v prípade, že by bol schválený v Národnej rade, v plnej miere, to znamená do výšky 5 %, že by tento dosah na štátny rozpočet bol v rozsahu 3,5 až 4 miliardy. No, samozrejme, je to čistá teória, nikto by nepredpokladal, že toto by sa mohlo udiať. Môj odhad je povedzme niekoľko miliónov korún alebo niekoľko desiatok miliónov korún maximálne, ale som presvedčený, že aj táto suma by veľmi výrazne mohla prispieť k zlepšeniu situácie vo Vysokých Tatrách. Chcem sa na záver, ctené kolegyne, kolegovia, opýtať a zároveň by som chcel položiť aj túto otázku vláde Slovenskej republiky. Nie je náš dlh voči Vysokým Tatrám oveľa vyšší ako očakávaných niekoľko desiatok miliónov korún? Koľko prostriedkov napríklad zo štátneho rozpočtu išlo na rozvoj povedzme infraštruktúry vo Vysokých Tatrách za posledných 30 alebo 20 rokov? Dovolím si tvrdiť, že táto bilancia by bola veľmi smutná a bola by veľmi chudobná. Nebyť majstrovstiev sveta v roku 1970, ktoré sa konali vo Vysokých Tatrách, v týchto Vysokých Tatrách prakticky by zrejme nič nebolo. Chcem vás teda poprosiť, kolegyne a kolegovia, aby ste dali šancu tomuto zákonu prejsť do druhého čítania, kedy je ho možné korigovať, kedy je možné s ním pracovať, kedy je možné doplniť povedzme aj iné oblasti, ktoré boli veľmi ťažko postihnuté takýmito smršťami na Slovensku. A chcem vás teda poprosiť, aby ste umožnili všetkým občanom Slovenska týmto veľmi jednoduchým a transparentným spôsobom prispieť na obnovu veternou smršťou postihnutých Vysokých Tatier. Ďakujem vám pekne. Pán predsedajúci, skončil som.